Eden-toerisme glo in krag van bemarking | George Herald
Eden-toerisme glo in krag van bemarking
Amagene Koeberg is Eden-distriksmunisipaliteit se toerisme-koördineerder en haar kantoor is in George.
EDEN-DISTRIKSNUUS - Eden-distriksmunisipaliteit se toerismekoördineerder, Amagene Koeberg, glo die mees effektiefste manier om die streek te bemark is deur middel van digitale mediums wat selfoonnutsprogramme, webtuistes en sosiale media insluit.
Die persoonlike kennismaking met toermaatskappye en rolspelers soos die geval was by die onlangse World Travel Market Africa in Kaapstad, bly egter belangrik.
"Die Tuinroete was goed verteenwoordig." Haar visie vir toerisme in die Tuinroete en Klein-Karoostreek is dat aktiewe bemarking nou nodiger is as ooit, gegewe die afgradering van ons land se kredietstatus na rommelstatus.
"Ek glo ons sal net ons bestemming meer aggressief moet bemark. Nie net vir toerisme nie, maar ook vir beleggingsdoeleindes. Die streek sal moet bly in die gedagtes van die internasionale toeris, asook die belegger."
Koeberg werk al sewe jaar in die toerisme-afdeling van die Eden-distriksmunisipaliteit en sy is in Junie 2016 as toerisme-koördineerder aangestel. Sy het haar graad in toerismebestuur aan die Kaapse Skiereiland Universiteit van Tegnologie verwerf.
Toerisme is almal se besigheid
Op 'n vraag of plaaslike owerhede nog hoegenaamd 'n rol het om te speel in die bemarking van die streek, aangesien elke instansie wat op toerisme aangewese is hulle eie aantreklike webwerwe het, het Koeberg gesê effektiewe bemarking gaan oor goeie samewerking tussen buurdorpe.
"Tourism is everybody's business, elkeen het 'n rol om te vervul. Toeriste sien nie grense soos munisipale areas nie, dus moet die streek gesamentlik bemark word en moet daar nie in silos gewerk word nie. Daar is ook 'n Local Tourism Organisation (LTO) Forum wat kwartaalliks bymekaar kom om toerisme aangeleenthede te bespreek, asook om beste praktyk met mekaar te deel. Ons besef dat die plaaslike owerheid nie alles alleen kan doen nie, dus moet daar gevestigde vennootskappe wees om toerisme suksesvol te bestuur."
Eden-distriksmunisipaliteit se streektoerisme webwerf het skakels na alle toerismekantore in die streek. Die Tuinroete se buitengewone natuurlike bates word bemark in 'n kompakte Garden Route & Klein-Karoo-brosjure wat ook by die Skål-toerismeskou uitgestal gaan word.
Die streek word ook bemark deur middel van die 'Mobile Apps vir die Garden Route and Klein Karoo'. Ten spyte van 'n beperkte begroting woon amptenare, raadslede en besluitnemers drie bemarkingsplatforms/skoue by - die Beeld Skou in Johannesburg, die World Travel Market Africa in Kaapstad en die Indaba in Durban.
Posted on: 09:06 Fri, 05 May 2017